Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 848/10/5502	Čadca, 18.6.2012
EEČ : 2-37-0-2012

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona, na tom skutkovom základe, že dňa 16.09.2010 v čase okolo 19:00 h na Námestí Slobody v Čadci, okres XXXXX si od neznámej osoby za sumu 10,- € zakúpil sušený rastlinný materiál v dvoch plastových vreckách, o ktorom vedel, že sa jedná o tzv. marihuanu a to v presne nezistenom množstve, pričom časť marihuany vyfajčil za pomoci sklenenej fajky a zvyšok prechovával vo vrecku bundy, až kým mu uvedený sušený rastlinný materiál nebol dňa 17.09.2010 v čase okolo 00:15 h zaistený políciou, pričom vykonaným skúmaním Kriminalistického a expertízneho ústavu PZ v Slovenskej Ľupči bolo zistené, že zaistené množstvo rastlinného materiálu predstavuje 1,35 gramu rastliny konope siate- Cannabis sativa s obsahom účinnej látky tetrahydrokanabinolu 11,9 % a 19,5 % hmotnostných, kde uvedené množstvo zodpovedá cca 7-13 priemerným dávkam, pričom rastliny konope siateho sú zaradené do I. skupiny omamných látok v zmysle zákona č. 139/1998 Z. z. o omamných látkach, psychotropných látkach a prípravkoch, 
lebo je trestné stíhanie neprípustné podľa § 9 odsek 1 písmeno d
Odôvodnenie:
Uznesením povereného príslušníka Obvodného oddelenia PZ v Čadci pod sp. zn. ČVS:ORP-1458/OO-CA-2010 zo dňa 17.09.2010 bolo podľa § 199 ods. 1 Trestného poriadku začaté trestné stíhanie pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona a následne dňa 03.11.2010 uznesením vyšetrovateľa Okresného riaditeľstva PZ OVK v Čadci pod sp. zn. ČVS:ORP-497/OVK-CA-2010 bolo podľa § 206 ods. 1 Trestného poriadku vznesené obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona, na tom skutkovom základe ako je uvedené vo výrokovej časti predmetného uznesenia.

V rámci prípravného konania sa obvinený XXXXX k spáchanému činu priznal, vyjadril ľútosť nad svojím konaním, pričom svoje konanie označil za unáhlené a skratové.

Uznesením Okresnej prokuratúry v Čadci pod sp. zn. Pv 848/10 - 8 zo dňa 10.12.2010 bolo podľa § 216 ods. 1 Trestného poriadku proti obv. XXXXX podmienečne zastavené trestné stíhanie pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona, na tom skutkovom základe, ako je uvedené vo výrokovej časti tohto uznesenia. Podľa § 216 ods. 2 Trestného poriadku bola obvinenému XXXXX určená skúšobná doba v trvaní 15 (pätnásť) mesiacov. Uznesenie o podmienečnom zastavení trestného stíhania nadobudlo právoplatnosť dňa 21.12.2010 a skúšobná doba uplynula dňa 21.03.2012.

Po skončení skúšobnej doby podmienečného zastavenia trestného stíhania boli vykonávané úkony za účelom zistenia, či sa obvinený osvedčil, pričom bolo zistené, že obvinený XXXXX dňa 23.05.2012 zomrel v meste XXXXX. Zároveň Matričný úrad Mesta XXXXX vydal úmrtný list týkajúci sa obvineného XXXXX, ktorého úmrtie je zapísané vo zväzku č. 27, ročník 2012, strana 113, poradové číslo 280. 

V tejto súvislosti poukazujem na ustanovenie § 9 ods.1 písm. d/ Trestného poriadku, podľa ktorého trestné stíhanie nemožno začať a ak bolo už začaté, nemožno v ňom pokračovať a musí byť zastavené, proti tomu kto zomrel alebo bol vyhlásený za mŕtveho. 

Podľa § 215 ods.1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné s poukazom na ustanovenie § 9 ods.1 Trestného poriadku. 

Vzhľadom na to, že páchateľ skutku, obvinený XXXXX dňa 23.05.2012 zomrel, nie je možné v trestnom konaní vedenom voči jeho osobe pokračovať a trestné stíhanie musí byť zastavené a preto som rozhodol tak, ako je uvedené vo výrokovej časti tohto uznesenie a trestné stíhanie proti obvinenému XXXXX som zastavil podľa § 215 ods.1 písm. d/ Trestného poriadku z dôvodov § 9 ods.1 písm. d/ Trestného poriadku, nakoľko trestné stíhanie je neprípustné. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Roman Lendóci
prokurátor